
LĒMUMS
Jūrmalā
	2026. gada 27. augustā
	
	Nr.
	442


	Par telpu nomu Jūrmalas pašvaldības policijas darba nodrošināšanai
	(protokols Nr. 10, 21. punkts)


Pamatojoties uz Jūrmalas pilsētas domes 2017. gada 14. decembra lēmumu Nr. 564 “Par Jūrmalas pilsētas pašvaldības policijas darba nodrošināšanai nepieciešamo telpu nomas pretendentu izvērtēšanas rezultātu apstiprināšanu un nomas līguma noslēgšanu”, 2018. gada 15. janvārī starp Jūrmalas pilsētas pašvaldības policiju un sabiedrību ar ierobežotu atbildību “Kļavu centrs” tika noslēgts Telpu nomas līgumu Nr. 1.2-16.3/83 par nekustamā īpašuma Dubultu prospektā 2, Jūrmalā, ēkas 1. un 2. stāvu, telpu ar kopējo platību 447,6 m2 nomu līdz 2026. gada 31. decembrim.

Jūrmalas dome 2023. gada 29. jūnijā pieņēma lēmumu Nr. 246 “Par 2014. gada 26. marta Telpu nomas līguma Nr. 1.2-16.3/406 pārjaunojumu”, ar ko nolēma pārjaunot starp Jūrmalas pilsētas domi un Sabiedrību ar ierobežotu atbildību “Kļavu centrs”, reģistrācijas numurs 40003932449, 2014. gada 26. martā noslēgto Telpu nomas līgumu Nr. 1.2-16.3/406 par nekustamā īpašuma Dubultu prospektā 2, Jūrmalā, (kadastra numurs 1300 510 3005) telpu ar kopējo platību 261 m2 nomu līdz 2026. gada 1. februārim. Pamatojoties uz minēto lēmumu, 2023. gada 24. augustā starp Jūrmalas pašvaldības policiju, reģistrācijas numurs 90000056554, un Sabiedrību ar ierobežotu atbildību “Kļavu centrs” noslēgts Telpu nomas līgums Nr. 3-22/2023-27 par nekustamā īpašuma Dubulta prospektā 2, Jūrmalā, ēkas 3. stāva telpu ar kopējo platību 261 m2 nomu līdz 2026. gada 1. februārim.

Jūrmalas dome 2026. gada 29. janvārī pieņēma lēmumu Nr. 36 “Par telpu nomu Jūrmalas pašvaldības policijas darba nodrošināšanai”, ar ko nolēma atbalstīt nekustamā īpašuma Dubultu prospektā 2, Jūrmalā, 3. stāva telpu nomu no Sabiedrības ar ierobežotu atbildību “Kļavu centrs” no 2026. gada 2. februāra līdz 2026. gada 31. decembrim, noslēdzot telpu nomas līgumu, kurā paredzētas Jūrmalas pašvaldības policijas tiesības pagarināt nomas termiņu uz vienu gadu. Pamatojoties uz minēto lēmumu, 2026. gada 9. februārī starp Jūrmalas pašvaldības policiju, reģistrācijas numurs 90000056554, un Sabiedrību ar ierobežotu atbildību “Kļavu centrs” noslēgts Telpu nomas līgums Nr. 4.1-22/26-3 par nekustamā īpašuma Dubulta prospektā 2, Jūrmalā, ēkas 3. stāva telpu ar kopējo platību 261 m2 nomu līdz 2026. gada 31. decembrim.

Ņemot vērā, ka Jūrmalas pašvaldības policija šobrīd izmanto visu ēku Dubultu prospektā 2, Jūrmalā, un tās vajadzībām tiek nomātas visas ēkā esošās telpas, kas ir savstarpēji funkcionāli saistītas un nodrošina iestādes nepārtrauktu darbību, ēka ir pielāgota pašvaldības policijas funkciju veikšanai, tajā ir izbūvēta normatīvo aktu prasībām atbilstoša ieroču glabātava, ierīkotas un aprīkotas darbinieku darba vietas, izvietotas mēbeles un tehniskais aprīkojums, kā arī nodrošināta darba organizācija vienuviet, ir lietderīgi turpināt nomāt nekustamā īpašuma Dubultu prospektā 2, Jūrmalā, telpas ar kopējo platību 708,6 m². Cita nomas objekta izvēle prasītu nodrošināt Jūrmalas pašvaldības policijas darbību citās telpās, veicot to pielāgošanu pašvaldības policijas specifiskajām vajadzībām, izbūvējot vai pielāgojot normatīvo aktu prasībām atbilstošu ieroču glabātavu, pārvietojot mēbeles un tehnisko aprīkojumu, kā arī radītu papildu finanšu un administratīvos izdevumus un risku iestādes darbības nepārtrauktībai. Minētās izmaksas un organizatoriskie pasākumi konkrētajā situācijā nebūtu samērīgi ar sasniedzamo mērķi un neatbilstu pašvaldības mantas lietderīgas, efektīvas un saimnieciskas izmantošanas principam, tādēļ ir pamatota esošo telpu nomas turpināšana.

Ministru kabineta 2013. gada 29. oktobra noteikumu Nr. 1191 “Kārtība, kādā publiska persona nomā nekustamo īpašumu no privātpersonas vai kapitālsabiedrības un publicē informāciju par nomātajiem un nomāt paredzētajiem nekustamajiem īpašumiem” 2.8. punkts nosaka, ka noteikumus, izņemot šo noteikumu 17. un 18. punktu, nepiemēro, ja nomā nekustamo īpašumu, kura aizvietošana nav iespējama tehnisku iemeslu dēļ.
Pamatojoties uz minēto un Publiskas personas finanšu līdzekļu un mantas izšķērdēšanas novēršanas likuma 6.3 panta otro daļu, Ministru kabineta 2013. gada 29. oktobra noteikumu Nr. 1191 “Kārtība, kādā publiska persona nomā nekustamo īpašumu no privātpersonas vai kapitālsabiedrības un publicē informāciju par nomātajiem un nomāt paredzētajiem nekustamajiem īpašumiem” 2.8. punktu un Jūrmalas domes Drošības jautājumu komitejas 2026. gada 11. augusta sēdes atzinumu (protokols Nr. 1.2-11/57), Jūrmalas dome nolemj:

1. Atbalstīt nekustamā īpašuma Dubultu prospektā 2, Jūrmalā, 1. - 3. stāva telpu nomu no Sabiedrības ar ierobežotu atbildību “Kļavu centrs” no 2027. gada 1. janvāra līdz 2030. gada 31. decembrim, noslēdzot telpu nomas līgumu (pielikumā), kurā paredzētas Jūrmalas pašvaldības policijas tiesības pagarināt nomas termiņu uz vienu gadu.

2. Apstiprināt telpu nomas maksu 12,50 euro (divpadsmit euro, 50 centi) par vienu kvadrātmetru mēnesī, neieskaitot pievienotās vērtības nodokli, papildus maksājot komunālo pakalpojumu izmaksas.

	Priekšsēdētājs
	(paraksts*)
	J. Lediņš


*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

